정조 9년
乙巳正月十一日辰時。上詣仁政門。朝參入侍時。行都承旨洪秀輔。行左承旨徐有防。右承旨趙鼎鎭。左副承旨李祖承。右副承旨李集斗。同副承旨李兢淵。記事官朴能源。假注書李德鉉。記事官李崑秀尹行任。原任直提學徐浩修。直閣徐龍輔鄭東俊。以次侍立。上具翼善冠衮龍袍。乘輿出仁和門。仍御仁政門。宗親文武侍衛百官。具以黑團領。入就位。領議政徐命善。左議政洪樂性。判府事李福源金熤。進前曰。日間聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善等曰。王世子氣候。若何。上曰。好在矣。上曰。關西伯灣尹狀啓。卿等見之乎。命善曰。未及見之矣。上曰。咨文一款。事甚緊急矣。仍下敎曰。大提學弘文提學進前。吳載純徐有隣進前。上命鼎鎭展讀狀啓訖。謂載純有隣曰。咨文須速爲撰進。一本。送槐院。可也。命善曰。撰出後。使之順付。宜矣。上曰。唯。上曰。今日卽歲首朝參。臺諫幾人入來乎。鼎鎭曰。無一人入來矣。上曰。兩司有見窠乎。鼎鎭曰。未差爲四員矣。上曰。都憲必欲一遞矣。仍命書傳敎曰。情勢似然。大司憲李文源許遞。前望單子入之。入之。洪檢落點。命書榻敎曰。大司憲洪檢。解由勿拘。仍命牌招。命善曰。我殿下之承丕基。圖至治。今且十年于玆矣。方當丙申初載。聖心之所自期。輿情之所仰望。思欲比隆於堯舜三代之盛。而凡漢唐以下。牽補架漏之說。槪在不論。則伊時想像於十年之後者。縱不能必如期望。亦庶幾彌綸經緯。蔚有頭緖。可使大案昭揭。而人心賴有趨向。世道底定。而紀綱賴有淬礪。以至彝倫不至於晦塞。涇渭不至於混淆。夫何因循荏苒。十年已屆。而夷考其實事。乃有大謬不然者。此蓋群下之承佐對揚者。俱未能協贊訏謨。導宣德意。終俾宵旰之憂。獨勞於上。風動之效。尙遲於下。而其在責難之義。亦豈無仰勉於表端影直之地乎。大抵人心之靡有趨向。專由於好惡之不明。紀綱之靡有淬礪。專由於規模之不立。近日殿下所以靖朝象者。不出於鎭安二字。而從古聖帝明王。或因朋黨之私戰。姑且以鎭安爲務者。則誠有之矣。曷嘗見亂臣賊子之萬世所必讎。而亦復含容假貸。當斷不斷。驚動之事變層生。而猶靳典刑之快施。糾結之根蒂漸固。而罔念詿誤之寔繁。苟然以厝火積薪。爲鎭安之道乎。彼群不逞之徒。視朝廷之好惡如此。擧生希覬之心。潛懷翻覆之圖。𧬈𧬈訿訿。百計動撓。撑天亘宇之義理。將不無漫漶疑亂之慮。抑恐使一世之人東倒西欹。卒不知倫綱之爲何物。隄防之爲何事。此豈生道殺人之意。而又何有於鎭安之爲貴哉。至於立規模之說。臣於前後筵席言之。不啻屢矣。而天下之事。莫不有規模。規模立。然後設施方有依據。臣未知今日之所黜陟勸激者。果何規模也。循名責實。未見激揚之風。出此入彼。寂無彰癉之政。言議則以鶻突爲妙計。事務則以推諉爲長策。而上自廊廟。下及三司。人皆曰世道吾不知之。因此而朝家之法令不行。庶績之叢脞轉甚。以至簿書期會之末。曾無擔着做去之人。尙何怪於紀綱之日就陵夷。而國計民憂之無一可恃也。然則目下救弊之術。莫急於明示好惡。大定人心之趨向。嚴立規模。必要紀綱之淬礪。所未得之於十年積久之餘者。果能善一日之擧措。而終有成就。則堯舜三代之治。可以幾及。伏願深留聖意。懋加奮發。以好惡規模四字。作爲御世磨礲之具。以求其必明必立之方。是臣之望也。上曰。卿言好矣。左議政洪樂性曰。領相所奏。其於今日鎭人心立規模之道。實爲切至之言。而旣下好矣之敎。臣不勝欽仰之至。伏願益加體念。俾有實效焉。上曰。卿言亦好矣。出擧條命善曰。歲首大政。莫先於勸農。我聖上。乃於月正元日。親享太社。仍下十行綸音。頒飭諸道。甚盛擧也。臣不勝欽仰攢頌。而第念年穀之豐歉。雖係於天。而農功勤慢。實在於人。雖使土性膏沃。雨暘均適。苟無菑畬之趁節。芸鋤之以時。則穀何自生。而年何由登乎。且以昨歲嶺東事觀之。或因種糧之不敷。或因民力之不給。一夫所受之田。十陳其五六云。爲守宰者。誠能周視畎畝。隨加勸戒。勿以樂歲而弛心。則豈有是理。方當春事告及。東作不遠。爲先行會諸道。使之嚴飭守宰。以補以助。俾無尺地不墾之弊。何如。上曰。依爲之。出擧條命善曰。目今財力之匱竭。中外同然。不但民間形勢之赤立而已。官府儲蓄。擧皆枵然。此豈不在民則在官之義乎。反復思量。終未得其何故也。古則興利除害之道。外而方伯守令。內而掌賦之臣。商量料度。登聞于朝。今則諸處藩閫。每以支放之不足。輒請廟堂之區劃。廟堂以何財力。割此捐彼。左酬右應乎。不但慮在難繼而已。其於國計。誠非細憂。以臣此奏。爲先出擧條。申飭中外。凡係不緊料窠。次第除減。需用諸節。務從剋削。其他生財之方。爛費究確。俾盡興利除害之道。何如。上曰。依爲之。出擧條命善曰。全羅兵使孫相龍。春操取稟狀啓。今始來到。而昨旣有三南亦爲停操之命。本營所管五鎭營。三山城。珍島獨鎭巡操。及營城將巡點。一體停止事。分付。何如。上曰。依爲之。出擧條命善曰。今年節候旣早。解凍不遠。而昨年農穀。已罄於納糴。應稅編戶儲蓄。想必枵然。種糧分給。比前差早。然後東作庶不愆期矣。且糶糴之法意。蓋欲使倉儲。無紅腐之患。民間有斂散之利。則無論豐歉。固當精俵均給。俾無彼此多寡之異。而近來吏鄕輩。率多從中操縱之弊。每遇豐年。生理稍裕之類。請托倉屬。百計圖免。故貧戶所受之數。倍蓰於歉歲。而畢竟收捧之難。職由於此。今當大有之餘。其所申飭。尤不容少緩。以此意知委諸道。分糶之時。使之一依帳籍與結夫。平均排比。毋或有偏苦徧逸之歎。何如。上曰。依爲之。出擧條命善曰。法官之不得在家出禁。自是定制。雖曰刑吏。與禁牌有異。其爲出禁則一也。而近聞除夕前數日。適當淸齋不坐之時。京兆堂上。身在私第。多發府隷。遍探私屠。狼藉執捉。雖因令前分揀之命。得免畢竟照律之患。而當其下輩操縱之際。騷撓頗多云。後弊所關。不可以事過而勿論。當該京兆堂上。捧現告。施以譴罷之典。何如。上曰。判尹進前。金履素進前。上曰。歲時。京兆果爲出禁乎。履素曰。臣於其時。未及見藏牌之令。適聞閭巷家家懸肉。故慮其狼藉。果發府隷執捉。而繼聞有弛禁之令。故令前執捉。仍爲分揀。蓋朝家每有是令。故民間預爲臆料。私屠太濫。臣旣執法之官。不可坐視不禁。故果爲發差。如是之際。不無騷撓之弊。誠惶恐矣。上曰。朝家每當此時。輒下藏牌之令。而其時適考昨年弛禁日子。則果在念七。故今番下令。亦於是日爲之。而令在夜深後。法官之未聞禁令前。亦何可坐視不禁乎。命善曰。此則似然。而後弊所關。亦不可不慮矣。樂性曰。臣於伊時。亦聞京兆之出禁。而領相所奏。出於慮後弊之意。京兆發差。亦在聞朝令之前。則似有分揀之道矣。上曰。朝家此令。蓋爲民生過歲之資。而不禁則有太濫之弊。出禁則多騷撓之歎。法官之事。無怪其然。第旣聞之後。不可無譴罰矣。仍下批曰。依爲之。不得在家出禁。固有朝令。而指如例出禁也。當初朝令之本意。差有間焉。蓋因憲府諸臺之年少生疎者。往往有法外駭擧故耳。大抵都民之事。京兆刑曹主之後。若因此擧條之申禁。爲堂上者。雖或目見。其蔑法冒禁之擧。不敢登時發差推捉。則有乖法意。且關後弊。在家出禁一款。依卿所奏。更加嚴禁。至於發差。不必防塞。以此分付。可也。出擧條命善曰。臣以金斗默事。有所仰達者矣。此人。卽夏賊有服之親。尙在抄選之列。夏賊逆節。誠窮天地。亘古今之大變。我朝雖無夷族之典。而如有之。則其至親。難免應坐之律矣。法外之刑。雖不敢仰請。而凶如此賊。逆如此賊之至親。固不宜廁名朝籍。況經筵之銜。何等淸選。而屬之於如此之人乎。請亟下削逸之命焉。上曰。斗默之於夏賊。爲幾寸乎。命善曰。斗默之父。與夏賊爲六寸親。斗默卽夏賊七寸姪。便是同堂之親矣。上曰。至於夏賊之逆。誠萬古所無。故朝家之處其親屬。雖有加等之議。而至於七寸親。則謂之强近之親。則可也。若謂同堂之屬。則似或過矣。命善曰。年前洪儀泳之登科也。以禧賊六寸親。見枳於槐院分館。況夏賊凶逆。百倍於啓禧。設令斗默登第。宜枳塞於淸顯。至於抄選則尤有所自別。豈忍使窮凶劇逆之至親。冒應是職乎。且聞此人。本無學識。且是不文。雖無是累。難置淸銜矣。上曰。予於夏賊支屬。豈有一分容惜之意。而以逆賊七寸之親。遽爲削逸。則亦似太過矣。其人之名望。果不合於是選。則雖無是累。不可冒膺。而未能詳知。有難遽然處分矣。卿等或見此等前例乎。命善曰。沈錥載興。初無可論。而李養源亦削逸矣。樂性曰。領相所奏。實是不易之論矣。朝家之處此賊。雖無前之例。尙宜施之。豈可使此等大逆之至親。遽廁經筵之淸銜乎。前例有無。非所可論矣。福源曰。夏賊出後。其强近親屬。不可濫通朝籍。況抄選乎。且其不學無文。臣亦聞之矣。熤曰。凶逆如夏賊。則雖無服之親。難膺淸選。況七寸。便是至親。豈可以逆賊有服之至親。而濫膺抄選之任乎。聖敎則雖以無例之事靳許。而此有不然者。世豈有如夏賊之逆。亦豈有如此之前例乎。前例援據。不當議於似此凶逆矣。上曰。卿等之言亦有理。而雖此等凶逆之親屬。難施法外之例。如果有可據已例。則予何靳施於此輩乎。卿等須廣考已例。後日次對。稟處。可也。樂性曰。大典通編。卽我聖上繼述之大孝。而金條玉科。井井森森。罔非祖宗朝良法美制。則古人所謂欲法堯舜。當法祖宗者。眞格言也。挽近以來。法度之壞廢。紀綱之解弛。莫不由於祖宗朝良法美制之不能修明也。今殿下。旣以繼述之孝。修成此書。申命有司。一法一制。一令一政。率遵是書。則成書之實效可見。而祖宗朝太平之治。亦可指期而致矣。然則我殿下繼述之大有光于前烈者。亦將自是書伊始矣。伏願聖明。懋哉懋哉。使此一部書。行之於今日。而傳之於萬世。以作東方金石之寶典焉。上曰。好矣。當體念矣。出擧條樂性曰。聖學高明。卓越百王。性命天人之際。微辭奧義。靡不貫通。如臣蔑學淺識。顧何可談仁說義。捃摭腐陳。仰浼黈纊之聽哉。第今當元春。臨門受朝。責勵群工。臣亦不敢默無一言而退矣。竊伏念人君之德。莫大乎體天行道。而春德主仁。撫辰體行之道。正宜仁政之布施矣。論仁者。只以煦煦慈惠。謂之仁。則是誠仁之一段也。非仁之全體也。故合之以義。然後始成仁之全體。傳曰。仁人。爲能愛人。能惡人。愛人者固是仁也。惡人者卽是義也。而必竝稱惡人。則合義於仁。然後仁之全體。可得以成矣。今殿下愛人之仁太過。竝與元惡大憝而傅之生路。惡人之義不足。至於劇逆巨魁而置之寬典。豈不有欠於天地大仁之全體也哉。噫嘻。鄭妻之罪關宗社者。旣許遞分。而處分經年不下。夏賊窮天地亘萬古之逆。而旣許加律之後。金吾草記。尙不賜允。輿情益鬱。人志靡定。此豈合於能惡人之仁哉。伏願聖明。深思生道殺人之義。亟降鄭妻之處分。夏賊收司之律。亦命依草記施行。使亂臣賊子知所懼焉。天經地義。有所明焉。則體天仁政。豈有大於此哉。此外三司諸啓。亦不無緩急輕重。而一例靳允。殆成陳言故紙。亦非所以惡惡罪罪之道也。竝乞亟賜允兪焉。上曰。前以此等事。悉諭予意矣。出擧條守禦使鄭尙淳曰。本廳所納諸道各邑。各樣身米及僧番錢。乃是京外軍校與僧軍支放之需也。例於當年內收捧。以爲逐朔給料。昨年則年事旣登稔。又因特敎減半。則其所收捧。想必倍易。而屢度申飭。終不動念。今已歲翻。尙多未收。此亦係是軍需。而若是稽滯。事甚未安。所當論責。而許多守令。有難一一請罪。姑先更加嚴飭。解氷之初。首先無遺畢納。而若復愆期。草記勘處之意。出擧條知委。何如。上曰。爲守摠營納民邑。受苦多端。似此不緊營門。不革幸耳。復豈可任其推剝。未捧之數。如未夥然。不必出擧條申飭。使之今年內修納。亦無不可矣。至於僧番錢之弊。日前已有判下於備局公事者。此無非兩營之所貽害。今日朝參。旣無一事半事之便民裕民者。則此等事緩頰。猶賢於己。令廟堂行會諸道。以守摠兩營。無論平民僧徒。或有該營之侵漁者。隨現一一報營。自營卽爲狀聞事。措辭分付。如是下敎之後。諸道如拘京營顔私。不卽適發陳聞。自有按廉査處之擧。竝以此意。一體行會。可也。出擧條宣惠廳堂上徐有隣趙時俊曰。各樣上納。本有月限。趁期考還。法意有在。而挽近以來。紀綱解弛。捧於民而不卽起送。歸於吏而便致幻弄。末流之弊。害及徵族。不但生民之受困。需用之愆期而已。莫重經費。寧有如許事體。雖以米色木品言之。一年二年。漸不如前。若令民人所納。或有未盡。則雖乖惟正之意。猶屬寧失之義。而民人則極力精納。監色則從中作奸。尤豈非萬萬痛駭者乎。前此申飭。不啻截嚴。而營邑視同前例。因循襲謬。事之寒心。莫此爲甚。自今以後。凡諸上納。各趁其限。一一考還。米色木品。亦爲依定式上納之意。另加嚴飭於諸道道臣。而此後如有如前稽慢之弊。當該守令。一從事目。草記勘罪。不飭道臣之營裨拿棍等節。復申舊制。知所警惕事。出擧條行會。何如。上曰。依爲之。兵曹判書李在簡曰。兵曹遺儲。漸至耗縮。雖以今番勅行時銀子言之。各處貸下。爲萬兩。而松都則未報爲千餘兩。戶曹則貸去之後。無意還償。其在重軍需之道。不可一任其延拖。所貸銀子。不多日內準數還報之意。申飭。何如。上曰。依爲之。出擧條在簡曰。向來親臨犒饋日。臣於赴闕之際。路逢李漢豐。以犯馬之故。纔已推治其下隷。而漢豐。以摠管。方赴侍衛。平服詣闕。殊涉可駭。副摠管李漢豐。從重推考。此後武臣之平服出入。另加申飭。何如。上曰。依爲之。出擧條禮曹判書鄭昌順曰。凡朝家旌表之典。乃樹風勵世之具。言必採公議。事必待實蹟。始乃許施。可無冒濫。而近來孝烈請褒之上言。旣許子孫之登聞。故以人子顯揚之願。爲父母溢美之辭。勢所固然。不必深非。而見其狀辭。無非孝子。無非烈婦。千古卓行。在在皆然。全無稱停。本曹無以考信。不得不令本道査實。則道臣委之本邑。本邑詢之里鄕。里鄕畏嫌拘勢。循情苟同。其所査報。一從上言。若皆許施。比屋可封。反使朝家敦化之政。徒啓小民干恩之階。果使卓異之行。著聞於州里。則道臣之採訪登聞。自有常憲。本曹之式年抄啓。新有定式。何待其子若孫之私言乎。大抵上言之許以四件。係之法典訴冤之條者。或悉幽冤之莫暴。俾開下情之上達。至若孝行烈行。請褒請旌。雖曰爲親。旣異籲冤。不可以一己私情。輒致冒瀆崇嚴也。明矣。揆以事面。終涉猥褻。亦關後弊。此後爲父母以孝烈上言者。勿許回啓。必待道臣採訪狀聞後許施之意。定式施行。何如。上曰。事係變通。出擧條。令廟堂稟處。可也。出擧條戶曹判書鄭一祥曰。田稅作木。升品尺數。皆有定式。而近年以來。外邑每以升麤尺短者。苟充上送。點退改色。則爲弊於民邑。參酌許捧。則貽害於貢人。今年所納。若又如前麤短。則不但全數退送。守令從重論責之意。出擧條。預爲嚴飭。何如。上曰。依爲之。出擧條堤堰堂上李在協曰。每當歲首。堤堰申飭。非止一再。而終無實效。誠爲慨然。今番則昨年大雪。挽近所無。方當春雪消融之時。貯水等節。預先惕念擧行。然後庶可爲農民之蒙利。以此出擧條。申飭諸道。俾無如前慢忽之弊。何如。上曰。依爲之。出擧條上曰。禁將有所奏進前乎。徐有大曰。臣別無所奏之事矣。有防曰。朝參筵體。與他自別。則無啓事備堂之混同上殿。事體未安。竝推考警責。何如。上曰。依爲之。出擧條上曰。正言李祖源只推。更爲牌招。出榻敎命書傳敎曰。政官牌招開政。以副修撰李東稷牌不進罷職傳旨。命書傳敎曰。勿施。更爲牌招。以前牌催促。以正言李祖源再牌不進罷職傳旨。命書傳敎曰。勿施。更爲牌招。仍以前牌催促。上曰。新除授臺諫牌招。先入侍。後謝恩。出榻敎上曰。三司進前。大司憲洪檢。大司諫鄭啓淳。掌令鄭濡。持平申耆。校理洪文泳。副校理成種仁等進前曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。乃止於近島黜置。揆以邦憲。已爲失刑之大者。豈意向者遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之德也。欲體先王之心也。此則有大不然者。先大王之於渠。止慈止愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年盤石之固。此先大王之宏謨英烈。卓越百王。昭垂萬世者也。惟其梟獍之性。鬼蜮之情。不及彰著於在宥之日。未克斷恩而正法也。今若以先王慈愛之恩貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔惻之凶言。亦有脈絡之相關者。此而置之。則又不知幾箇凶賊。接迹而起。籍爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁。而王法不行。今又爲煽亂之窩窟。而近畿尙置。思之及此。不覺懍然。其不可一刻容貸也。決矣。請黜置罪人鄭致達妻。亟令王府。夬正典刑。以洩神人之憤。上曰。不允。檢等曰。噫嘻。痛矣。從古亂逆。何限。而窮凶極惡。豈有如德相者。蝨附權奸。奴聽指使。與國榮所綢繆者。惟大計之沮遏也。與國榮所謀議者。惟國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶慘。筵席不道之奏辭草本。罔惻之疏語。實爲澤白泓諸賊之根柢。而末乃與仁京輩。一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天祐宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖。損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。上曰。不允。檢等曰。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之叵測者。又不可以一二數乎。禍萌潛滋。而龜賊爲其胚胎。亂逆層生。而龜賊爲其根柢。一日不誅。遺一日之患。二日不誅。遺二日之憂。此實國人之所共憤。王章之所必加。而九年海島。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難貰之極惡。漸就惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾年矣。成命還收。尙復邈然。論以國法。誠極痛心。請還寢黑山島圍籬安置罪人龜柱。羅州牧定配之命。仍令王府。設鞫嚴問。夬正王法。上曰。不允。大司憲洪檢。大司諫鄭啓淳。掌令鄭濡。持平申耆等曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。又況會遂之罪惡。與澤遂。一而二二而一也。而忍杖不服。遽有酌處之命。有乖獄體。請彦衡養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。檢等曰。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。上曰。不允。檢等曰。噫嘻。痛矣。以能賊萬古所無之逆魁。不卽正刑。徑先致斃。輿憤莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡爲渠羽翼。糾結厚獜。自作窩主。待國洞執命之日。擬占台府。當李潭秉政之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫師等說。爛熳於前後諸賊之供。而妖任埋凶之計。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案。置之。請遲晩後物故罪人啓能。亟施孥籍之典。上曰。不允。檢等曰。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於徵亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。檢等曰。煥億之罪。可勝誅哉。性旣妖邪。行又陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。渠敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。夬施王章。上曰。不允。檢等曰。噫嘻。痛矣。從古亂逆。何限。而豈有如今番夏賊之窮凶極惡者哉。語其凶言。則雲海之所不道。論其逆節則賊鏡之所不爲。見者骨寒。聞者膽掉。實是窮天地亘古今。所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。倂皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。請亟令王府。夏賊之親屬奴傔。嚴加鞫問。上曰。不允。檢等曰。噫嘻。痛矣。亂臣賊子。從古何限。而豈有如夏賊之窮天地亘萬古所未有所未聞之劇逆大變哉。思之膽掉。言之髮豎。環東土含生之倫。莫不沬血飮泣。有食肉寢皮之願。凡爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之典。始乃得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩一半分神人之憤矣。及伏見傳敎之下該府者。有夏賊子女。囚禁待年。斗恒爲奴之命。臣等驚惶抑菀。寧欲溘然。凡緣坐之出系減等。逆種之待年殄滅。乃指尋常治逆之律文也。今此夏賊。卽是開闢以來所無之逆。其於适璉獜亮之稱兵。鏡虎雲海之凶言。不啻百倍。則古今天下。安有以此賊子女。而有待年與否之可論哉。且斗恒之律。當爲處絞。而止於爲奴。將使此賊子若姪。偃息地上。忍使臣等共戴一天。不但臣等之痛惋憤菀。求死不得。應行之典。一日二日。漸至稽緩。揆以王章。天討。亦豈容如是哉。請亟寢夏賊子女待年用法。及斗恒爲奴之命。仍令王府。劃卽正法。少洩擧國臣民之憤。上曰。不允。大司憲洪檢。掌令鄭濡。持平申耆等曰。妖宦壽賢之締結一種嗜利之凶徒。漫爛和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。檢等曰。爲奴罪人河翼龍金重得等。敢以罔惻之說。做作眞諺之書。暗投宮禁之中。欲售危逼之計。究其所爲。萬萬窮凶決。不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。檢等曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以究覈。亂逆之徒。無所懲畏。請大靜縣定配罪人聖中。亟令王府。設鞫嚴問。期於得情。快正王法。上曰。不允。檢等曰。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。上曰。不允。檢等曰。噫。國榮之罪。可勝誅哉。聖上之倚毗。何如。恩造。何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰畜異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牖下。王章未伸。古今天下。寧有是耶。揆以邦憲。決不可以物故。置而勿論。請物故罪人國榮。亟施孥籍之典。上曰。不允。檢等曰。煥九卽一貸頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而惟我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲回中路。交通書札。求覓衣服。甚至於咆喝邑吏雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。快正典刑。上曰。不允。檢等曰。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當懍然驚心。深惡痛絶之不暇。而噫。彼魯春。抑何心腸。投疏附麗。極意營護之不足。至於奬詡。又從以掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之跡。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然。此豈一魯春所自辦哉。實由於近日以來。隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂萌之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大可懼哉。金吾執法之請。實出共公之論。而未蒙允從。群情愈菀。請亟寢李魯春島配之命。設鞫嚴問。期於得情。上曰。不允。檢等曰。尹得孚之右袒凶逆。背馳國是。其所負犯。本自難貰。夏賊居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊爲萬古所無之劇賊。則黨與之誅。宜先得孚。而天網太恢。王章久屈。輿情愈激。以至李魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳踉無忌。胡至於此。此而置之。義理晦塞。禍源未杜。難言之慮。不知至於何境。請尹得孚嚴鞫得情。上曰。不允。大司諫鄭啓淳曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。上曰。不允。啓淳曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟令王府。設鞫得情。快正王法。上曰。不允。啓淳曰。噫嘻。痛矣。聖中之罪。可勝誅哉。倡邪說而作爲窩主。結凶徒而交相吹噓。暗地綢繆。設計妖凶。至於先大王朝十三年不着帽而始仕於殿下。欲展蘊抱之說。尤極萬萬凶慘。究厥心腸。實與德師載翰輩。一串貫來者也。情跡旣露。負犯至重。決不可一刻容貸。而況渠居謫以來。不思畏縮。乃敢聚會學徒。通接官隷。至登繡啓。大臣筵白。雖卽移配絶島。而久逭王章。輿情益激。請大靜縣定配罪人聖中。亟令王府。設鞫嚴問。期於得情。快正王法。上曰。不允。啓淳曰。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。啓淳曰。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。上曰。不允。啓淳曰。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。上曰。不允。啓淳曰。噫嘻。痛矣。朴宗集之罪。可勝誅哉。渠以乙未罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府。拿鞫得情。施以當律。上曰。不允。啓淳曰。逆賊尙魯。卽千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年。斷然定行。守之太固。使應行之律。不得施於此賊。萬有日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯亟施孥戮之典。上曰。不允。集斗曰。大司諫鄭啓淳。傳啓之際。誤讀一字。其在臺體。誠極未安。推考。何如。上曰。依爲之。出擧條啓淳曰。臣言議巽軟。志氣摧頹。本不合於淸朝耳目之任。而適當朝參之時。庚牌下臨。怵分畏義。章皇出肅。及登前席。未克詳審。傳啓之際。誤讀一字。致有承宣請推之擧。莫非臣生疎昏謬之致。何可一刻晏然於臺次乎。請命遞斥臣職。上曰。勿辭。亦勿退待。啓淳曰。噫。以國榮之亘萬古所無之窮凶劇逆。而得保首領。臥斃牖下。朝廷之刑政紊矣。國人之憤菀。深矣。古今天下。寧有是耶。噫嘻。痛矣。國榮貪天爲己之罪。恃寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剔。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法。何以行乎。亂賊。何以懼乎。到今輿憤之少洩者。惟在於極施大逆之律。而徒緣其身之徑斃。未擧應行之極律。然則耇輝。何以有追施之律。尙能。何以有追施之請乎。如此亘古亘今。極凶極惡之逆。決不可以常例論。請物故罪人國榮。亟施孥籍之典。上曰。不允。啓淳曰。夢獜。卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於搆進凶疏之日。倩人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休。卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。啓淳曰。樂彬。本以妖慝之物。加以凶悖之行。目不識丁。而濫竊科第。慾心充壑。而猥叨藩寄。以賊榮爲姪而藉其餘焰。以凶純爲兄而濟以同惡。其貪饕不法。兜攬威權之罪。在渠猶屬薄物細故。而至於沮遏大策。卽渠家叔姪通天之大罪。暗地綢繆。公肆沮戲者。論其情跡。厥罪惟均。而榮旣先斃。情節未究。則今此究覈之道。惟在樂彬。當初薄竄。不過懲貪之政。王章久屈。輿憤益激。而況今澤白兩逆。情節盡露之後。拔根治本之道。尤不容少緩。請甲山府竄配罪人樂彬。亟令王府。設鞫嚴問。施以當律。上曰。不允。啓淳曰。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周。雖已物故。煥九。方囚捕廳。請還寢煥程發配之命。因令王府。竝囚煥程煥九。嚴訊取服。各施當律。上曰。不允。啓淳曰。噫嘻。痛矣。世敎隳壞。人心波蕩。義理湮晦。隄防凌夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番李魯春之疏出而極矣。旨意陰祕。筆勢閃弄。假托自引之章。暗售背馳之計。千億化身。爲鬼如蜮。尹得孚之營護凶逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊之徒黨。甘爲夏賊之後殿。而乃敢恣意伸救。至以擬律之過當。謂非本心。末又掇拾夏賊之口氣。滿紙劻勷。網打朝紳。究厥心腸。將欲何爲。惟當嚴訊窮詰。其所慫慂指使之人。一竝鋤治。禍本永祛。國是底定。而日昨島配之命。雖出於我聖上鎭安之盛德。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝象之寧靖無期。凶徒之滋蔓必至。請特寢李魯春絶島定配之命。仍令王府。設鞫嚴問。期於得情。上曰。不允。啓淳曰。噫嘻。尹得孚。自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣流通。言議之沕合。昭不可掩。而今夏一疏。蹈襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨與之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬詡。甘爲後殿。義理轉益斁晦。凶論無以止熄。王章久屈。輿憤愈激。請尹得孚。亟令王府。嚴鞫得情。上曰。不允。上曰。臺諫未傳啓之前。先爲所懷。有違體例矣。檢曰。臣之庸愚譾劣。本不合於淸朝耳目之任。而適當歲初大朝會。伏承都憲特除之命於參班之時。繼以有解由勿拘。先入侍後謝恩之敎。故逃遁不得。章皇登筵。逖違之餘。願遂覲光。而緣臣疎率。合辭所懷。遽發於僚臺新啓之前。揆以格例。所失尤大。滿心惶恧。靡所容惜。何可一刻仍冒於臺次乎。請命遞斥臣職。上曰。旣失格例。勿辭。行都承旨洪秀輔曰。大司憲洪檢。一日再啓煩瀆。退待勿論矣。上曰。知道。出擧條啓淳曰。臣新入臺地。譾劣疲軟。歲首朝參。不能以一二啓辭。仰裨求助之聖意。臣已滿心慙恧。無地自容。及承下詢。乃以新除屬耳。未有論啓仰對。而擬待府啓之畢。欲以所懷陳達。就位有命。未免徑退。以致儒臣之請推。至謂之筵對屑越。臣未諳臺體。觸處生疎。不善周旋之失。於是乎著矣。何可一刻晏然於臺次乎。請命遞斥臣職。上曰。勿辭。亦勿退待。出擧條秀輔曰。前望中有故人之付籤。乃是應行之例。而持平前望李祉永不爲付標。致煩點下。該曹郞。誠有不察之失。推考警責。何如。上曰。依爲之。出擧條持平申耆曰。去文懋實。爲治之要法。而今日之急務也。我殿下十年臨御。一念乾惕。恒軫去文之方。益勵懋實之政。培養多士。始自國學。式月課勸。賜賚便蕃。則是宜文敎丕闡。人材蔚興。而程式之文。雖有優長之效。純雅之儒。未聞賓興之美。作士之規。或未得其實耶。敦尙風敎。必先躬率。務變澆漓。期回淳眞。則是宜表端影直。俗尙敦厚。而薦紳之列。未聞禮讓之風。閭巷之間。率多浮靡之習。導俗之化。或未得其實耶。則哲之明。卓冠百王。玉尺量才。爲官擇人。則庶幾百僚率職。庶績咸熙。而內而京司遞易。外而營邑箇滿。絶稀用人之實。何其無定規耶。愛民之念。早夜憧憧。勉飭方伯。親詢長吏。則庶幾萬姓咸和。百弊俱蘇。而荒年纔經。流民之歸業尙遠。舊糴催納。村閭之儲蓄皆空。恤民之實。何其無明效耶。言路。國之血脈。而翕受之量。非不恢矣。臺閣乏敢言之士。朝家無奬直之擧。無或求言之不以其實耶。財用。國之根本。而節省之道。非不勤矣。經費之需。每患不繼。生財之策。徒煩講確。無或節用之不以其實耶。凡此六條。特其最甚。其餘事務。往往皆然。夏德之尙忠。莫可企及。漢政之核實。猶難比方。此豈愚臣所望於殿下者乎。請深留聖意。益勉懋實之治。上曰。所奏甚好。當體念矣。出擧條申耆曰。兩司連啓。事體固重。當初發論。旣出公憤。伊後爭執。亦遵古規。毋論罪犯之大小。律名之輕重。廷臣之所仰望者。惟是亟下兪音。俯詢群情。而近日以來。處分間。姑停之啓。其數滿十。今已歲翻。尙靳下敎。臣不勝憂鬱之至。槪臺廳故紙。便成陳腐。上下相持。收殺無期。故殿下强覓稀有之前例。以爲了當之妙方。許多臺啓。姑置於可從不可從之間。上以貽累於恢聽之德。下以有乖於執法之規者。誠非細故。請前後姑停之啓。亟賜處分。上曰。言則好矣。更當量處矣。出擧條耆曰。李魯春疏語。觀其旨趣。閃忽叵測。人孰不驚惑駭憤。而在院承旨之當初退却。有若尋常疏章者然。其在聽聞。已極寒心。及夫侵斥喉院之後。所當論列罪狀。仰請處分。而該房徑出之疏。全無痛嫉之語。竟至於循例捧入之境。不可以時日稍久。置而勿論。請伊日在院承旨。施以譴罷之典。上曰。所請所屬。官師相規。依爲之。仍命書榻敎曰。李魯春疏到院時。在院承旨。竝罷職。耆曰。歲首朝參。三司宜備。昨夜開政之時。旣命在京無故人差出。則掌銓之臣。所當詳審排擬。而新除臺臣。多稱在外。事體所在。誠甚駭然。而未能擇擬。責在銓曹。請參政銓官。從重推考。上曰。問備太輕。當該政官遞差。出擧條耆曰。歲律已新。春晷漸長。頻御講筵。正屬此時。以臣無似。出入經幄。尙何望仰備顧問。資益聖學。而臣之所慨惜者。館直之屢空也。前後違牌玉堂。固未知情勢之如何。而所謂情勢。雖或有一切自劃之人。其餘輕淺者。亦當一伸廉隅。旋卽承膺。而毋論輕重。都事撕捱。事體道理。誠極未安。請另加申飭。毋貽玉堂闕直之弊。上曰。依啓。出擧條校理洪文泳。副校理成種仁曰。天網太恢。王章未伸。元惡如鄭妻而尙逭罄甸之誅。偃息庄廬。巨慝如龜柱而未伏肆市之典。出置善地。揆衡之變怪。作爲淵藪。嵎賊之逃躱。卽其支蔓。窩窟自在。餘孽復熾。而三尺尙屈。一天共戴。至若沮遏大計之國榮。投進凶疏之德相。或臥死牖下。或徑斃獄中。邦憲由是而隳壞。義理職此而湮晦。龍蛇之化。邈然無望。梟獍之惡。殊塗同歸。夏賊之逆變出。而天經地義。民彝物則。擧皆斁塞而滅絶矣。纔提而氣先塞。欲言而膽先掉。逆肚之包藏。殆甚於适夢。凶書之詬誣。實浮於雲海。死於甲辰之招。究其旨意。尤萬萬憯毒。今日在廷之臣。孰不欲嚼其肝寢其皮。而跽斬之法。只加於其身。鉤棘之治。未施於黨與。伈泄度日。拖至半年者。烏在其憤痛弸中。直欲無生之義乎。是固臣等之罪。而援引殄滅之典。亟施适雲之例者。猶可以少洩臣民萬一之憤。則及夫齊籲蒙允之後。夢仁之待年。斗恒之爲奴。何爲而有此敎耶。噫。禹夔之出繼處斬。适姪之兒名置僻。已例斑斑。則今於夢仁斗恒。夫豈有一毫持疑之端乎。殿下於此。每以加等爲敎。而臣等竊以爲。非加等而乃減等也。欲治萬古所無之逆。當用萬古所無之律。而支種用法。反不若适雲之已例。重貽臣民之痛鬱。而至於英材斗恭。尙仍金吾草記。批旨之未下。致使晷刻不可緩之律。亦未免時日之稽遲。伏乞廓揮乾斷。夏賊子女弟姪。一竝劃卽王法焉。上曰。前已悉諭。而斗恒律名。如卽究竟。斗恭英材之置法。有何靳持平。出擧條文泳種仁曰。李魯春尹得孚事。入侍兩司。旣已連啓。而兪音今又不下。臣等不勝憂悶抑鬱之至。此輩罪狀。聖明旣已洞燭。廷臣相繼悉陳。則臣等不必更事煩複。而薄竄旋宥。喙息渠家。而尙逭凶賊黨與之誅。翻身立幟。眞贓畢露。而猶靳王府盤問之擧。刑政失之寬緩。世道靡所底定。以殿下燭理之明。何不念及於此耶。況伏聞特敎遽下於歲首。重囚移置於馬房。諸臣之爭執方張。朝家之處分愈輕。向所以慫慂指使之類。安知不窺其淺深。益加跳踉乎。且金吾諸堂。固當力辭爭難。而不此之爲。有若尋常罪囚之循例奉承者然。執藝之義。萬萬乖當。伏乞特寢移囚之命。魯春得孚。竝卽嚴囚得情。俾掃蕩窩窟。逆折亂萌。伊日金吾諸臺。施以罷職之典。上曰。不允。出擧條上曰。該房承旨遞差。出榻敎仍命書榻敎曰。承旨前望單子入之。入之。朴祐源李義行朴天衡落點。文泳鍾仁曰。精一執中。舜禹之告戒愈勤。克復歸仁。孔顔之講磨丁寧。苟察一心之微。何患萬機之繁。然則端其出治之原。淸此應物之本者。豈非今日之急先務哉。顧今一歲更始。三陽回泰。生物之仁。天心可驗。布澤之政。時令宜參。惟我殿下。恒勤敬天之誠。益懋對時之工。大德昭明。物有咸覩之欣。春詔寬仁。民切爭聽之願。不待臣等之陳規。固仰聖治之益勉。而第今十載涖政。政無定規。一念圖治。治不徯志。紀綱猶未整肅。風俗轉益頹靡。言路無廣開之美。生民有困悴之歎。凡百施措。無一成效。臣等死罪。竊以爲殿下誠正之工。猶有所未盡而然也。毫忽之頃。投間者存。接應之際。循物者在。天理之公。或未能擴充。人慾之私。或未能淨盡。盂水之方圓。固有從來。治政之渙散。豈無所由。伏乞益勵實心。更進竿步。懋修誠正之學焉。上曰。當體念矣。出擧條上曰。吏曹參議前望單子入之。出榻敎文泳鍾仁曰。洪惟我春宮邸下。溫文之姿。已著天成。英睿之識。漸聞日啓。震邸已開。离筵將設。德性之成就。氣質之薰陶。此其時矣。然而尙遠就傅之齡。猶近阿保之屬。朝夕嬉遊。不離于宮中。沖年觀感。惟在於殿下。古人所謂以身敎導者。正道今日事也。惟我聖上溫恭允塞。法虞舜之懿範。聲律身度。體夏禹之徽規。夫何患身敎之不出於正。而崇高之地。居養易移。盛麗之觀。侈豫易乘。羲經養正之訓。唐宗遇物之誨。隨處誘掖。隨事濡染。侵灌穠郁。自然爲良知之感發。則不但作聖之工。實基於此。抑亦爲吾東方靈長之福。豈不休哉。伏願深留聖意焉。上曰。當體念矣。出擧條文泳種仁曰。金斗默。以萬古所未有劇逆大憝之至親。其名尙在抄選之中。將使之出入經筵書筵之上。待之以招旌之列。視之若無釁之人。則烏在其嚴懲討固隄防之道乎。自夫夏賊之出。凡係夏賊親屬。其所深惡痛絶。割斷懲創。百倍於他賊。俄者大僚之齊聲筵奏。實循輿論。而兪音未下。筵銜依舊。甚非所以鋤治親黨之意。伏乞卽允大僚之請。金斗默抄選之名。特命刊削焉。上曰。事係夏賊。無論若巨若細。惟以痛懲嚴治。以爲一分懲創之擧。而獨於金斗默事。何必如是靳持平。非爲渠也。予所難愼者。爲渠職名也。且以事理言之。親屬若在應坐之中。則不可以抄選而寬假置辟。可也。削逸。可也。今乃不然。以渠族黨而刊削。得無未妥之嫌乎。俄於大臣筵奏。以此意縷縷提敎。大抵削逸。非爲無例。如斗默地處。未知果有所施之已例否也。已令廣考前例。後日更奏。爾等不必爭執。以待有司之考奏。可也。文泳曰。今當歲首朝參。爲臺臣者。固當敷陳昌言。以副我殿下勤諮之盛意。而新啓有無下詢之際。大司諫鄭啓淳。游辭仰對。雖緣生疎。筵奏之屑越。臺體之壞損。容有其極。其在規警之道。不可無飭。請大司諫鄭啓淳。從重推考。上曰。依爲之。出擧條仍命書榻敎曰。今日違牌臺諫。竝罷職。種仁曰。治道之汚隆。實關於言路之開閉。言路開。則君違胥匡而聰明乃廣。言路閉。則官邪相混而血脈是壅。言路之大關國家者。固若是矣。伏惟我殿下。臨御以來。求言之敎。形於絲綸。來諫之誠。溢於辭表。是宜昌言交進。讜議日聞。而側聽近日。喑默成習。聖心未嘗不虛。而人自不言。言者未嘗獲罪。而世皆諱諫。卽此一事。實非聖世之美事。而況今日。居於三司之列者。惟占方便之圖。寧思上躬之勤攻。而不欲官師之相規。蓋以斥一人。則上疑其訐揚。論一事。則下指以吹覓。未暴由中之實。先招情外之謗。所以朝廷之上。寂無一言。而雖尋常推罷之論。人皆厭避。此習成風。世道無謂。在昔唐宗之言曰。卿等亦宜受諫。目今切時之務。莫過於君臣上下。交相儆戒。不但以仰論衮闕爲貴。而大而時政得失。細而朝著體例。俾各盡言。互相容受。含默者斥之。謇諤者褒之。以爲廣聰明通血脈之道。是臣區之望也。伏願深留聖意焉。上曰。當體念矣。出擧條種仁曰。歲首朝參。自是大朝會。雖名在軍銜者。莫不咸造于庭。則況臺閣。尤不容無端違傲。而今日新除授諸臺。多未承牌。雖未知所執之情勢。果皆如何。而一違再違。有傷事體。此而置之。徒長占便之習而止耳。臣謂元在外及衆所共知情勢人外。今日違牌臺臣。竝施譴罷之典。斷不可已也。上曰。依爲之。出擧條仍還內。諸臣以次退出。